VSL sklep II Cp 1741/2011
Sodna praksa višjih sodišč, 2011-10-19

stroški postopka - pritožbeni uspeh - pritožbeni stroški- ugovor zoper sklep o izvršbi

Ne drži pritožbena navedba, da bi bila tožena stranka upravičena do povrnitve stroškov, ki jih je imela z vloženim ugovorom v izvršilni zadevi, saj se je postopek nadaljeval na prvi stopnji in se tako nagrada za postopek izvršbe na podlagi verodostojne listine všteje v nagrado za postopek na prvi stopnji.

I. Pritožbi se ugodi in se sodba sodišča prve stopnje v 2. odst. izreka glede stroškov postopka spremeni tako, da se dosojeni znesek stroškov zviša na 173,04 EUR, sicer pa se pritožba zavrne in v nespremenjenem a izpodbijanem delu potrdi odločitev sodišča prve stopnje.

II. Tožeča stranka je dolžna toženi stranki v roku 8 dni povrniti njene stroške pritožbenega postopka v višini 15,08 EUR, v primeru zamude z zakonskimi zamudnimi obrestmi, ki tečejo po preteku roka za prostovoljno izpolnitev obveznosti do plačila.

1. Sodišče prve stopnje je z izpodbijano sodbo razsodilo, da se plačilni nalog, vsebovan v sklepu o izvršbi opr. št. VL 108344/2009 z dne 4.9.2009 razveljavi in se tožbeni zahtevek zavrne. Tožeči stranki je naložilo, da je dolžna toženi povrniti stroške pravdnega postopka v znesku 140,34 EUR v roku osem dni, v primeru zamude z zakonskimi zamudnimi obrestmi.

2. Zoper stroškovni del sodbe vlaga pritožbo tožena stranka in predlaga, da pritožbeno sodišče pritožbi ugodi in izpodbijano odločitev spremeni tako, da toženi stranki prizna vse priglašene stroške oziroma da sodišče v tem delu odločitev razveljavi in vrne prvostopnemu sodišču v novo odločanje. Navaja, da ji sodišče ni priznalo stroškov v skladu z odvetniško tarifo, kot jih je ta priglasila. Odločitev sodišča tudi ni obrazložena, zato ni jasno, kaj je sodišče priznalo. Tožena stranka je nedvomno upravičena do povrnitve stroškov, ki jih je imela z vloženim ugovorom v izvršilni zadevi VL 108344/2009 v višini 41,40 EUR na podlagi taf. št. 3468, prav tako je upravičena do povrnitve in nagrade za postopek po tar. št. 3100 v višini 89,07 EUR ter za narok po tar. št. 3102 v višini 82,80 EUR. Tožena stranka je pravilno opredelila zahtevala povračilo stroškov v pavšalu v višini 20,00 EUR skladno s tarifno številko 6002, na vse skupaj pa tudi 20 % DDV po tar. št. 6007 Zakona o odvetniški tarifi. Toženi stranki bi morali biti priznani in odmerjeni stroški v skupni višini 233,90 EUR oziroma z davkom na dodano vrednost v višini 280,68 EUR.

4. Pritožba utemeljeno opozarja, da sodišče prve stopnje ni obrazložilo stroškovne odločitve tako, da bi jo bilo mogoče preizkusiti. S tem je zagrešilo bistveno kršitev določb postopka iz 14. točke 2. odst. 339. čl. ZPP, ki pa jo glede na naravo kršitve odpravlja pritožbeno sodišče s tem sklepom. Ne drži pritožbena navedba, da bi bila tožena stranka upravičena do povrnitve stroškov, ki jih je imela z vloženim ugovorom v izvršilni zadevi VL 108344/2009, saj se je postopek nadaljeval na prvi stopnji in se tako nagrada za postopek izvršbe na podlagi verodostojne listine všteje v nagrado za postopek na prvi stopnji. Tožena stranka je upravičena do povrnitve nagrade za postopek pod tar. št. 3100 odvetniške tarife in ob količniku 1,3 ter v osnovi 69 (glede na vrednost spornega predmeta 1.242,00 EUR) toženi stranki pripada nagrada za postopek v višini 89,70 EUR. Toženi stranki pripada tudi nagrada za narok po tar. št. 3103, saj se je postopek končal z odpovedjo zahtevku in je potrebno uporabiti količnik 0,5 kar ob osnovi 69 pomeni 34,05 EUR nagrade. Tožena stranka je na podlagi tar. št. 6002 uveljavljala še pavšalni znesek za plačilo poštnih in telekomunikacijskih storitev v višini 20,00 EUR ter 20 % DDV po tar. št. 6007 odv. tarife, na podlagi katere se priznava polna vrednost davka na dodano vrednost od nagrade in izdatkov. Skupna vsota toženi stranki  priznanih stroškov tako znaša 144,20 EUR, po prištetju 20 % DDV pa je končni znesek 173,04 EUR. V tem obsegu je pritožbeno sodišče pritožbi delno ugodilo in s sklepom spremenilo sklep sodišča prve stopnje o stroških, tako da je prisojeni znesek  stroškov 140,34 EUR dvignilo na 173,04 EUR, v preostalem delu pa je pritožbo zavrnilo in potrdilo izpodbijano odločbo sodišča prve stopnje.

5. Odločitev o stroških pritožbenega postopka temelji na določilu 2. odst. 165. čl. ZPP. Stroške tožene stranke je sodišče odmerilo v skladu z odvetniško tarifo in sicer nagrado za postopek po tar. št. 3220, materialne stroške po tar. št. 6002 in davek na dodano vrednost po tar. št. 6007.  Skupaj odmerjeni stroški v pritožbenem postopku znašajo 72,00 EUR, glede na 22 % pritožbeni uspeh tožene stranke, pa ji je tožeča stranka dolžna povrniti 15,08 EUR stroškov pritožbenega postopka v roku 8 dni, v primeru zamude z zakonskimi zamudnimi obrestmi, ki tečejo po preteku roka za prostovoljno izpolnitev obveznosti do plačila.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.